**แบบฟอร์มการเขียนแบบถอดประสบการณ์การเรียนรู้ ด้าน ผลงานวิจัยและงานสร้างสรรค์**

**ประเด็น : เทคนิคการขอทุนวิจัยจากแหล่งทุน**

**1. ชื่อ-สกุล ผู้เล่าเรื่อง** รศ.ดร.วิบูลย์ ตระกูลฮุ้น **คณะวิชา/หน่วยงาน** วิทยาลัยดนตรี

**2. ชื่อ-สกุล ผู้บันทึก** รศ.ดร.วิบูลย์ ตระกูลฮุ้น **คณะวิชา/หน่วยงาน** วิทยาลัยดนตรี

**3. บทบาท หน้าที่และความรับผิดชอบของผู้เล่าเรื่อง**

 นักวิจัยเชิงสร้างสรรค์ด้านการประพันธ์เพลง

**4. เรื่องที่เล่า**

 อากาศธาตุ: บทประพันธ์เพลงเปียโนเพื่อการวิเคราะห์

**5. ความเป็นมาของเรื่องที่เล่า**

ช่วงต้นปี พ.ศ. 2558 ผู้วิจัยได้รับการทาบทามจากสำนักงานคณะกรรมการวิจัยแห่งชาติ (วช.) เพื่อให้ทำงานวิจัยในโครงการวิจัยที่มุ่งเป้าตอบสนองความต้องการในการพัฒนาประเทศ: ด้านมนุษยศาสตร์ ประจำปี 2558 กรอบวิจัยที่ 1 ศิลปกรรมเพื่อยกระดับจริยธรรมในสังคมไทย ซึ่งจัดอยู่ในประเภทการวิจัยประยุกต์ (Applied Research) สาขาปรัชญา (ดนตรี)

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

 **6.1 กระบวนการและขั้นตอนการทำงาน (เทคนิคการขอทุนวิจัยจากแหล่งทุน)**

 โครงการวิจัยเรื่อง “อากาศธาตุ: บทประพันธ์เพลงเปียโนเพื่อการวิเคราะห์**”** อยู่ภายใต้โครงการวิจัยมุ่งเป้าของสำนักงานคณะกรรมการวิจัยแห่งชาติ ประจำปี 2558 ซึ่งผู้วิจัยได้รับการทาบทามให้ดำเนินการวิจัยครั้งนี้ตามกรอบที่สำนักงานคณะกรรมการวิจัยแห่งชาติได้วางไว้ โดยผู้วิจัยได้เข้ารับการสัมภาษณ์ อีกทั้งมีโอกาสร่วมอภิปรายกับคณะกรรมการวิจัยแห่งชาติถึงแนวทางวิธีการดำเนินโครงการวิจัย และอื่น ๆ เพื่อที่คณะกรรมการฯ จะได้พิจารณาถึงศักยภาพของผู้วิจัย พร้อมทั้งพิจารณาถึงความเป็นไปได้ที่จะทำให้โครงการมุ่งเป้านี้ประสบผลสำเร็จ หลังจากทำความเข้าใจและได้ข้อตกลงร่วมกันถึงแนวทางการดำเนินงานวิจัย รวมถึงผลลัพธ์ที่ต้องการได้จากโครงการวิจัยครั้งนี้ ผู้วิจัยจึงเขียนโครงร่างงานวิจัยตามทิศทางและกรอบงานวิจัยที่สำนักงานคณะกรรมการวิจัยแห่งชาติได้วางไว้

 **6.2 ผู้มีส่วนร่วม**

 งานวิจัยเชิงสร้างสรรค์ครั้งนี้ ได้รับความร่วมมือจากนักเปียโนที่ได้สละเวลาฝึกซ้อมบทประพันธ์เพลง และให้เกียรติร่วมบรรเลงเปียโนในการการบรรยายและแสดงผลงานบทประพันธ์เพลงครั้งนี้จำนวน 5 ท่าน ดังรายชื่อต่อไปนี้

 1. ผู้ช่วยศาสตราจารย์ ดร.พิมพ์ชนก สุวรรณธาดา มหาวิทยาลัยศิลปากร

 2. อาจารย์ วิสุทธิโสม รุ่งอินทร์ ผู้เชี่ยวชาญพิเศษหลายสถาบัน

 3. ผู้ช่วยศาสตราจารย์ ดร.รามสูร สีตลายัน จุฬาลงกรณ์มหาวิทยาลัย

 4. ผู้ช่วยศาสตราจารย์ ดร.ภาวไล ตันจันทร์พงศ์ มหาวิทยาลัยเกษตรศาสตร์

 5. อาจารย์ ดร.นาวยา ชินะชาครีย์ มหาวิทยาลัยอัสสัมชัญ

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

 ผลลัพธ์ที่ได้จากโครงการวิจัยเชิงสร้างสรรค์ด้านการประพันธ์เพลง.“อากาศธาตุ.:.บทประพันธ์เพลงเปียโนเพื่อการวิเคราะห์” ทำให้เกิดหนังสือ *มิติแห่งอากาศธาตุ บทประพันธ์เพลง 20 บท สำหรับเปียโน* *(Ether-Cosmos Twenty Pieces for Piano)* โดยภายในหนังสือประกอบด้วยเนื้อหา 3 ส่วน ได้แก่ 1) โน้ตเพลง 2) แนวคิดเบื้องต้นสำหรับการประพันธ์เพลง และ 3) อรรถาธิบายและบทวิเคราะห์ นอกจากนี้ ยังมีซีดีเพลงซึ่งได้บันทึกผลงานบทประพันธ์เพลงในห้องบันทึกเสียงที่มีคุณภาพสูง และดีวีดีบันทึกการบรรยายและแสดงผลงานบทประพันธ์เพลงชุดสำหรับเปียโนที่นำเสนอในงานประชุมวิชาการ “สรรค์สร้างดุริยางคศิลป์” เมื่อวันพุธที่ 30 สิงหาคม พ.ศ. 2559 ณ ห้องแสดงดนตรี อาคารรัตนคุณากร มหาวิทยาลัยรังสิต

 ผู้วิจัยได้นำหนังสือและซีดีเพลงออกเผยแพร่โดยแจกจ่ายให้ผู้เข้าชมมีมากกว่า 100 คน ในงานบรรยายและแสดงผลงานบทประพันธ์เพลง “สรรค์สร้างดุริยางคศิลป์” ซึ่งประกอบด้วยอาจารย์และนักศึกษาจากสถาบันการศึกษาต่างๆ รวมถึงผู้สนใจทั่วไป อีกทั้งได้มีการเผยแพร่ไปยังห้องสมุดมหาวิทยาลัยต่างๆ รวมถึงห้องสมุดแห่งชาติ อีกด้วย นอกจากการเผยแพร่ดังกล่าว ผลงานวิจัยครั้งนี้ได้มีการนำไปใช้ในการเรียนการสอนวิชาดนตรีวิเคราะห์และวิชาอื่นที่เกี่ยวข้อง ภายในวิทยาลัยดนตรี มหาวิทยาลัยรังสิต ยิ่งไปกว่านั้น อาจารย์จากสถาบันการศึกษาอื่นสามารถนำไปใช้ในการเรียนการสอนของพวกเขา ไม่ว่าจะเป็นรายวิชาบรรยายที่เกี่ยวข้องหรือวิชาปฏิบัติเปียโน

 จากนั้น บทความวิจัยเรื่อง “บทประพันธ์เพลงมิติแห่งอากาศธาตุ” ซึ่งเป็นบทความที่นำเสนอภาพรวมของงานวิจัยครั้งนี้ได้รับการตีพิมพ์ในวารสารดนตรีรังสิต ปีที่ 12 ฉบับที่ 1 (เดือนมกราคม-มิถุนายน พ.ศ. 2560) ซึ่งวารสารฉบับดังกล่าวได้รับการยอมรับให้เป็นวารสารที่อยู่ในฐานข้อมูล TCI กลุ่มที่ 1

 นอกจากนี้ ผลงานวิจัยชิ้นนี้ยังได้รับ “รางวัลสภาวิจัยแห่งชาติ : รางวัลผลงานวิจัย **ระดับดี** ประจำปี 2560” จากสำนักงานคณะกรรมการวิจัยแห่งชาติ (วช.) อีกด้วย